Ο **Κώστας Οικονομίδης** (γεννημένος στις 18 Ιουλίου 1966 στη Θεσσαλονίκη) είναι Έλληνας βετεράνος ποδοσφαιριστής. Κατά τη διάρκεια της ποδοσφαιρικής του καριέρας αγωνίστηκε κυρίως ως μέσος στον Άρη Θεσσαλονίκης και ΠΑΟΚ.

Ποδοσφαρική καριέρα
-------------------

Ο Οικονομίδης υπήρξε γέννημα-θρέμμα του Άρη καθώς ξεκίνησε να αγωνίζεται στα τμήματα υποδομής του Άρη από το 1976, και αποτέλεσε μέλος της «χρυσής» φουρνιάς ταλαντούχων παικτών (Γιάννης Χατζηνικολάου, Κυριάκος Μπιμπισίδης, Δημήτρης Μπουγιουκλής, Ευριπίδης Σαμώλης κτλ), οι οποίοι κατέκτησαν 3 διαδοχικά πρωταθλήματα Ερασιτεχνών (1983-84-85) και σταδιακά επάνδρωσαν την πρώτη ομάδα του συλλόγου. 

Αγωνιζόμενος με τους Ερασιτέχνες του Άρη κατέκτησε το Κύπελλο ΕΠΣΜ της σεζόν 1984/85. Μάλιστα στον τελικό της διοργάνωσης, που διεξήχθη Σάββατο 23 Φεβρουαρίου 1985 στο Καυτανζόγλειο Στάδιο, ο Άρης νίκησε στην παράταση την **Ελπίδα Τούμπας** με 6-4 κι ο Οικονομίδης άνοιξε το σκορ στο 31ο λεπτό με δυνατό σουτ ενώ παράλληλα σκόραρε και στο 112ο λεπτό της αναμέτρησης, σημειώνοντας το 6-3. .

Πραγματοποίησε το ντεμπούτο του στην πρώτη ομάδα του Άρη στις 28 Απριλίου 1985, στον εκτός έδρας αγώνα με την ΑΕΚ  Ωστόσο ο Οικονομίδης έμενε στην ιστορία για ένα άλλο αγώνα ΑΕΚ - Άρη, αυτόν που διεξήχθη στις 12 Φεβρουαρίου 1989, όταν με υπέροχο χτύπημα φάουλ στο 54ο λεπτό έστειλε την μπάλα συστημένη στο δεξί «παραθυράκι» του ανήμπορου να αντιδράσει Σπύρου Οικονομόπουλου κι έδωσε στην ομάδα του τη νίκη, η οποία ήταν και η πρώτη εκτός έδρας του Άρη επί της ΑΕΚ για το θεσμό της Ά Εθνικής κατηγορίας. 

Σε όλες τις σεζόν που αγωνίστηκε στον Άρη, υπήρξε πάντα σταθερή επιλογή των εκάστοτε προπονητών της ομάδας, αγωνιζόμενος στα χαφ, χωρίς όμως να απέχει κι από το επιθετικό κομμάτι του παιχνιδιού καθώς διέθετε άριστη τεχνική κατάρτιση και πολύ καλό σουτ.
Με τους «κίτρινους» αγωνίστηκε μέχρι το καλοκαίρι του 1991, με συνολικό απολογισμό 184 συμμετοχές (150 για το Πρωτάθλημα, 32 για το Κύπελλο Ελλάδας, 2 για τον θεσμό του Ελληνικού Λιγκ Καπ). Σημείωσε συνολικά 9 τέρματα, εκ των οποίων τα 6 στο θεσμό του πρωταθλήματος και τα υπόλοιπα για το Κύπελλο. 

Την τελευταία μέρα της καλοκαιρινής μεταγραφικής περιόδου του 1991 μεταγράφηκε στον ΠΑΟΚ , στον οποίο αγωνίστηκε για τα επόμενα 4 χρόνια. 

Το καλοκαίρι του 1995 αποχώρησε από τον ΠΑΟΚ για να συνεχίσει στον Εδεσσαϊκό, όπου αγωνίστηκε για μια διετία (1995-98) στην Α’ Εθνική. Τον καλοκαίρι του 1997 μεταπήδησε στους ΗΛΤΕΞ Λύκους αγωνιζόμενος στη Β’ Εθνική μέχρι το καλοκαίρι του 1998, όταν και έκλεισε την επαγγελματική του καριέρα ως ποδοσφαιριστής.

Μετά το τέλος της αθλητικής του καριέρας ανέλαβε υπεύθυνος των τμημάτων υποδομής (Κ-20 και Κ-17) του Άρη Θεσσαλονίκης (2013).

Εθνικές ομάδες
--------------

Ο Οικονομίδης υπήρξε βασικό μέλος της Εθνικής Ελπίδων στο Ευρωπαϊκό Πρωτάθλημα Ελπίδων του 1988, όπου ηττήθηκε στον τελικό απέναντι στη Γαλλία του Ερίκ Καντονά, καταλαμβάνοντας τη δεύτερη θέση.  Μάλιστα στο τουρνουά αυτό σημείωσε και το μοναδικό του τέρμα με τη φανέλα της Εθνικής Ελπίδων όταν σημείωσε το 2ο ελληνικό τέρμα στον αγώνα Ελλάδα Κ21 - Ολλανδία Κ21 5-0 στις 13 Απριλίου 1988. 

Επίσης, υπήρξε δύο φορές διεθνής με την Εθνική Ελλάδας όταν με προπονητή τον Ανδρέα Σοφιανίδη αγωνίστηκε σε δύο διεθνείς φιλικούς αγώνες κόντρα στην Εθνική Αλβανίας (18/01/1989)  και την Εθνική Νορβηγίας (22/02/1989).

Παραπομπές
----------

1. ↑  Ανέβηκα τα σκαλοπάτια ένα-ένα
2. ↑   Κύπελλο ΕΠΣΜ 1984/85
3. ↑   ΑΕΚ-ΑΡΗΣ 3-1]
4. ↑  Γνωρίζατε ότι … ο Άρης έκανε 30 χρόνια για να κερδίσει πρώτη φορά την ΑΕΚ στην Αθήνα;
5. ↑  1989: Εκτόξευση με τη ρουκέτα του Οικονομίδη!
6. ↑  Το έγκλημα…. του Οικονομίδη
7. ↑  Οικονομίδης: «Νιώθω αγαπητός τόσο στην οικογένεια του Άρη όσο και του ΠΑΟΚ»
8. ↑  Δράμπης και Οικονομίδης στον Άρη
9. ↑  Η χαμένη γενιά του 88 και η κερδισμένη του 98
10. ↑  Αφιέρωμα στις Ελπίδες του ελληνικού ποδοσφαίρου
11. ↑  Ελλάδα K21-Ολλανδία K21 5-0
12. ↑  Albania-Greece 1-1
13. ↑  Greece-Norway 4-2

Εξωτερικές Πηγές
----------------

* Το ποδοσφαιρικό προφίλ του Κ. Οικονομίδη στο transfermarkt.com
* Κώστας Οικονομίδης, ένα μεγάλο ταλέντο του Άρεως Προφίλ στο oiassoitouareos.gr
* Το ποδοσφαιρικό προφίλ του Κ. Οικονομίδη στο besoccer.com